**,,DAROM – 2016” LOPŠELYJE – DARŽELYJE ,,RASYTĖ”**

Balandis talkų mėnesiu vadinamas ne be reikalo: vos atšilus orams įvairiuose šalies kampeliuose sujuda talkininkai, švarinantys parkus, skverus, kitas viešąsias erdves bei surenkantys nutirpus sniegui akis badančias šiukšles. Būtent šį mėnesį visoje Lietuvoje organizuojama kasmetinė visuotinė akcija ,,Darom” , prie kurios prisidėjo ir mūsų darželio bendruomenė. Nepaisant sinoptikų grėsmingų prognozių, mūsų mažieji ugdytiniai kartu su auklėtojomis išskubėjo į talką. Mažiems vaikučiams pradėti reikia nuo artimiausios aplinkos – savo kiemo. Nors darželio teritorija puikiai prižiūrima kiemo sargo, tačiau mažieji visada suras, kur reikėtų dar patvarkyti. Juk ne paslaptis, kad patys ir pašiukšlina. Todėl, nešini šiukšlių maišais, mūvėdami po vieną, bet ,,tikrą” pirštinę, ikimokyklinukai kantriai ieškojo šiukšlių savo žaidimų aikštelėse, krūmuose, po suoliukais, džiaugėsi radę ir kišo šiukšlių maišan. Priešmokyklinukams buvo patikėta teritorija už darželio tvoros. Niekas nežino, ar visos šiukšlės buvo surinktos, nes užėjęs smarkus lietus visus talkininkus suginė į vidų. Talka baigėsi, o jos ugdomoji galia gal būt išliks visam gyvenimui. Ne veltui sakoma: ,,Lenk medį, kol jaunas”.

*Vaikų mintys:*

*Domas: man patiko prie krūmų rauti žoles. Mes nepamiršim ir namuose rinkti šiukšles.*

*Jokūbas: dabar gamta bus gražesnė ir blizganti.*

*Gabija: aš labai norėjau rinkti šiukšles. Jas rinkti reikia ir prie namų. Aš visiems priminsiu.*

*Tauras: man buvo smagu rinkti šiukšles, noriu, kad visas pasaulis būtų tvarkingas.*

*Informaciją pateikė priešmokyklinio ugdymo pedagogė Audronė Domanaitienė*

 *Nuotraukas įkėlė ir vaikų mintis užrašė vyresnioji auklėtoja Aldona Dagilienė*